নবযুবা রামমোহনের জীবনের এর পরের প্রায় বিশ বছর হল অর্থোপার্জনের ইতিহাস---চড়াসুদে মহাজনী কারবার, কোম্পানীর কাগজের কেনাবেচা, চিরস্থায়ী বন্দোবস্তের পুরো ফয়দা উঠিয়ে ‘অনুপস্থিত জমিদার’ হিসেবে গোবিন্দপুর-রামেশ্বরপুরের তালুক ক্রয় ইত্যাদি ইত্যাদি। বাবা ও দাদা এই সময় জমিদারীর দেনা চোকাতে না পেরে কারাবাস করেন। সমর্থ দ্বিতীয় পুত্র তাঁদের সাহায্যে এগিয়ে এলেন না। শেষে দাদা এসে হাতেপায়ে ধরায় চড়া সুদে এক হাজার টাকা ধার দেন! মা তারিণী দেবীর সঙ্গে এই সময় থেকেই তাঁর গভীর মনান্তর, যিনি শোকেদুঃখে শেষ বয়সটা পুরীর মন্দির ঝাঁট দিয়ে কাটান। সেখানেই প্রয়াণ (১৮২২)---পুত্রের আপার সার্কুলার রোডের প্রাসাদে (এখন কলকাতা ডি সি নর্থের দপ্তর) তখন নর্তকী নিকির অনুষ্ঠান চলছে! তাই মূর্তিপূজার বিরোধিতার কারণে মায়ের সঙ্গে মনান্তর ও মোকদ্দমা---এ’হেন সিনেমার গল্প মেনে নেবার কোনো কারণ নেই। বরং রামমোহন ১৮০৩ নাগাদ বাপের জোড়াসাঁকোর যে বাড়ির উত্তরাধিকারী হন তার পূর্বশর্তই ছিলো গ্রামে কূলদেবতা রাধাকৃষ্ণের নিত্যপূজা চালিয়ে যেতে হবে। ১৮১৪-এ’ সে বাড়ি ভাগ্নে গৌরদাসকে লিখে দেওয়ার আগে পর্যন্ত রামমোহন সে-শর্ত পালন করেন নি---এমন তথ্য নেই। বরঞ্চ, ক্রমে ব্রহ্মোপাসক হিসেবে জমতে থাকা তাঁর খ্যাতিতে এ’হেন মূর্তিপূজা বিপরীত প্রচার ঘটাতে পারে, তাই ঐ দান---এমন মত পাওয়া যায়। অর্থাৎ, পিতা তাঁকে ত্যাজ্যপুত্র করেছিলেন বা তিনি পিতৃসম্পত্তি হেলায় ত্যাগ করেছিলেন---এ’হেন গপ্পের কোনো ভিত্তি নেই। বরং, এই পিতৃসম্পত্তি হারানোর ভয়েই রামমোহন আজীবন উপবীত ধারণ করে রেখেছিলেন---এটা প্রতিষ্ঠিত সত্য। যদিও ব্রাহ্মণ্যবাদ, বহুবিবাহ প্রভৃতি কুপ্রথার বিরুদ্ধে তাঁর জেহাদ ছিল, নিজে যার বাইরে ছিলেন না।